Klipgooiery vermoed ná student in N2-ongeluk sterf | Netwerk24
Deur Ané van Zyl 21 Februarie 2020 21:29
Danielle SassFoto: Facebook
’n Regstudent aan die Universiteit van Wes-Kaapland is Vrydagmiddag dood nadat sy in ’n ongeluk op die N2 betrokke was.
Danielle Sass, in haar finale jaar van studie, was na wat verneem word alleen in die voertuig toe die ongeluk Woensdagoggend naby die R300-afrit gebeur het.
Daar word vermoed dat haar voertuig met klippe bestook is en dat sy beheer daaroor verloor het. Haar motor het glo omgeslaan, maar die verkeersdepartement kon dit nie bevestig nie.
Daar word beweer dat haar skootrekenaar, selfoon en beursie op die toneel gesteel is.
Danielle se pa, Denzil, is ’n senior staatsaanklaer in Somerset-Wes en haar ma, Sonja, is ’n onderwyseres aan Gordon High School.
Danielle was sedert Woensdag aan asemhalingsmasjiene gekoppel en volgens ’n familievriend, Gerome Vermeulen. Sy is Vrydag omstreeks 18:30 oorlede.
Volgens ’n personeellid by Gordon High School, wat nie genoem wil word nie, is veral Danielle se kêrel, Jeandre Ford van Sir Lowry’s Pass, verpletter oor haar dood.
Talle mense het medelye op sosiale media uitgespreek. “Rus in vrede Danielle. Sy het gegaan om by God te wees. Bid asseblief vir haar familie,” skryf een persoon op Facebook.
Die familie het by monde van Vermeulen laat weet hulle sien nog nie kans om kommentaar te lewer nie.
* Hierdie berig is aangepas sedert dit aanvanklik gepubliseer is.
Tree op teen betogings op paaie
Klipgooiery by Worcester geïsoleerde voorval
N2 weer oop ná klipgooiery